google/wiki40b huggingface dataset:
Oscar Borg

Bakgrunn og virke

Hans far var fra gården Borg, Hof i Solør, og var musikksersjant i 1. Brigades Musikkorps på Fredriksten festning i Halden. I 1870 tar Alfred Oscar gårdsnavnet Borg som etternavn og skriver A. Oscar Borg.
Som 5-6-åring slo han stortromme i farens danseorkester. Som 11-åring spilte han både fiolin, fløyte og kornett. Han hadde sitt eget «orkester» på 6-7 gutter som han arrangerte musikkstykker for, også egne. «Tistedalsgaloppen» er et av hans første komposisjonsforsøk.
13 år gammel ble han opptatt som musikkelev i 1. Brigades Musikkorps under dirigent Friedrich August Reissiger, men gjorde fra første stund full tjeneste som 1. fløytist.
Kronprins Oscar, som var preses for Musikaliska Akademien i Stockholm, fikk høre om guttens musikalske begavelse, og i 1869 ble Oscar Borg opptatt ved akademiet. I 1872 tok han musikkdirektøreksamen ved Musikaliska Akademien som bestemann i sitt kull.
Han vendte tilbake som musiker i Brigademusikken i Halden. Da Reissiger i 1881 gikk av som dirigent og instruktør for 1. Brigades Musikkorps på grunn av «høy alder og dårlig helbred», var Oscar Borg selvskreven til å overta. Et av de siste arrangementene Reissiger og Borg hadde sammen var i Halden da kong Oscar II. åpnet "Smaalensbanen" og "Dalslandsbanen" i 1879. Reissiger dirigerte og Borg spilte i korpset. Det var til denne åpningen Borg komponerte sin kjente og humoristiske "Jernbane-Galop". Fra 1872 var Borg instruktør for Saugbrugets Hornsekstett, som utviklet seg til "Saugbrugssekstetten" og Tistedalens Musikkforening under hans ledelse. Borg overtok også ledelsen av Fredrikshalds Sangforening etter Reissiger. Med dette koret oppførte han sitt hovedverk «Leif Eriksson», et dramatisk kvad for mannskor og orkester som handler om Leiv Eirikssons oppdagelse av Amerika, med tekst av pastor Hans Woll.
Borg var også sanglærer ved "Fredrikshalds offentlige høiere Almenskole" 1887 – 1915. Han komponerte melodi til mange kjente sanger, blant dem " Gud signe Noregs Land ", tekst Arne Garborg. I 1882 overtok han stillingen etter Reissiger som organist i Immanuels kirke, en stilling han hadde i 45 år.
Oscar Borg er ofte benevnt som "Norges marsjkonge" og hadde mange æresbevisninger både i Norge, Sverige og Amerika. Han fikk Kongens fortjenstmedalje i gull og var ridder av 1. klasse av den svenske Vasaordenen. Han hadde Kong Oscar IIs medalje til belønning for fortjenstlig virksomhet i gull, keiser Wilhelms Kriegs Verdienstmedalje og var æresmedlem av Sangerforbundet.
Oscar Borg etterlot seg ca. 275 komposisjoner og ca. 170 arrangementer.
1. brigades musikkorps er ført videre som sivilt ensemble fra januar 2003, og har fått navnet Det Norske Blåseensemble. Ensemblet har som en av sine oppgaver å samle Borgs musikk på CD-er i original besetning og på gamle instrumenter.
Alternative medier

Alternative medier er medievirksomheter som havner på utsiden av de sentrale virksomheter innenfor kommunikasjon. Alternative medier kan omfatte aviser, kringkasting, nettsteder og annet. De skiller seg fra etablerte medier når det gjelder innhold, utforming, produksjonsmåte, distribusjonsmåte eller forhold til publikum. Ofte ønsker alternative medier å utfordre myndigheter og makteliter, representere marginaliserte grupper og samarbeide med grupper med liknende mål.

Alternative medier i Norge

Ifølge Storyboard, en norskutviklet tjeneste som viser hvilke nyheter og bloggposter som er populære i sosiale medier, var saker fra alternative medier i Norge våren 2018 ofte blant de ti meste delte på sosiale medier. Disse alternative mediene var Resett.no, Document.no, Hanne Nabintu Herlands The Herland Report og Human Rights Services Rights.no, nettsteder og mediekanaler som alle er poltisk høyreorienterte.
Banque de Tahiti

Banque de Tahiti er en bank i Fransk Polynesia. Den har 18 filialer.
Banken ble etablert i 1969 med medvirkning av Bank of Hawaii, som i 1996 ble majoritetseier med 92,39 % av aksjene, mens Crédit Lyonnais beholdt 3 %. I 1998 overtok Banque de Tahiti virksomheten til Paribas Polynesia. Bank of Hawaii solgte i 2001 sine aksjer til Caisse Nationale des Caisses d'Epargne (CNCE).
Banque de Tahiti er én av tre banker i Fransk Polynesia. Banque SOCREDO og Banque de Polynésie er de to andre.
Jan Lindvall

Oppvekst og tidlig karriere

Lindvall vokste opp i bygda Olderdalen i Kåfjord kommune i Troms. 13 år gammel gikk han sitt første organiserte langrennsløp, og året etter deltok han i sitt første kretsmesterskap. Etter dette ble det mer organisert trening, og som 17-åring flyttet han til Tromsø og meldte seg inn i Tromsdalen Ungdoms- og Idrettslag. 27 år gammel ble han nordnorsk mester for første gang, og året etter ble han tatt opp som en del av landslagstroppen etter gode resultater i NM.
Lindvall vant Reistadløpet fra Setermoen til Bardufoss i 1978, 1979, 1982 og 1985.

Internasjonal karriere

Han ble tatt med i troppen til OL i Lake Placid i 1980 men fikk ikke gå noen løp. I verdensmesterskapet på ski i Oslo i 1982 ble han syk og ikke friskmeldt før mot slutten av mesterskapet. Han deltok kun på femmila, og gikk inn til en ellevteplass. Året etter kunne Lindvall notere seg for sin beste internasjonale plassering da han vant femmila i verdenscupen i Kovgolovo i daværende Sovjetunionen. OL i Sarajevo i 1984 ble hans siste internasjonale mesterskap som aktiv skiløper, og han endte der på en femteplass på femmila.

Etter skikarrieren

Etter at Lindvall la opp som aktiv skiløper på seniornivå har han deltatt i verdensmesterskapet for veteraner i Falun i 2000 der han tok flere verdensmestertitler, i Vasaloppet og i flere turrenn. Lindvall jobbet som brannmann i Tromsø til han ble pensjonert i 2015. Han har også bidratt som konsulent for skimerket Fischer og skitilbehørsprodusenten Swix. Lindvall var i en periode trener for NTG Tromsø.
Philipp Orter

Verdenscup

Orter fikk 3. februar 2012 sin verdenscupdebut i Val di Fiemme, men fullførte ikke løpet.
I 2015/16-sesongen var han sammen med Franz-Josef Rehrl på det tyske andrelaget under lagsprinten som kom på 3.-plass i Lahtis, bak Tyskland I og Østerrike I. Samme sesong var han på stafettlaget som kom på 3.-plass i Schonach, bak Norge og Tyskland.

Junior-VM

Orter har deltatt i 3 Junior-VM. Han debuterte i Junior-VM 2012 med gullmedalje i lagkonkurransen og beskjedne individuelle plasseringer. Året etter ble det sølv i lagkonkurransen, men fortsatt ingen pallplasseringer individuelt.
Under Junior-VM 2014 gjorde Orter rent bord med tre gullmedaljer; 10 km Gundersen ble vunnet foran finnen Ilkka Herola og tyske David Welde, 5 km Gundersen ble vunnet foran Welde og lagkameraten Martin Fritz, mens stafetten ble vunnet foran Tyskland og Norge.
Pierre Levegh

Karriere

Levegh var en kjent sportsutøver også utenom motorsport. Han var en utmerket kunstløper, og deltok i internasjonale konkurranser i ishockey og tennis. Han debuterte i motorsport i 1937, 32 år gammel, og rakk å bygge seg et rykte på nasjonalt nivå innen både Grand Prix-racing og sportsvognsracing før utbruddet av andre verdenskrig. Han gjenopptok sin karriere etter krigen, hvor han kjørte for Talbot-Lago-teamet. Han kjørte seks løp i det nyopprettede Formel 1-verdensmesterskapet i 1950 og 1951, men tok ingen mesterskapspoeng.
På Le Mans kjørte han for Talbot-Lago i fire løp, med en fjerdeplass i 1951 som beste plassering. I 1952 kjørte han alene, men måtte bryte en time før mål, med en ledelse på fire runder, da bilen han stoppet på grunn av motorsvikt. Svikten skyldtes at en bolt i det sentrale veivaksellageret hadde løsnet flere timer tidligere i løpet, men mange fans la likevel skylda på førerutmattelse. Levegh hadde nektet å la sin teamkollega overta fordi han mente det bare var han som kunne få bilen til mål med den skadede motoren. I 1953 kom han på åttendeplass, og i 1954 var han innblandet i en krasj etter syv timers racing.

Dødsfall

I 1955 ble han løkket bort fra Talbot til Mercedes-Benz, hvor han kjørte en Mercedes-Benz 300 SLR sammen med amerikaneren John Fitch. I den tredje timen av 24-timersløpet på Le Mans, på Tribunes-rettstrekningen, svingte Mike Hawthorn inn mot pitområdet, og bremset foran Lance Macklins Austin-Healey. Macklin ble tvunget til å foreta en unnamanøver for å unngå Hawthorn, men havnet i stedet i sporet til Leveghs raskere Mercedes, som kjørte like foran sin Mercedes-teamkollega Juan Manuel Fangio. Leveghs bil kjørte inn i siden på Macklins bil og ble kastet opp i lufta, traff toppen av en skillemur og gikk i oppløsning og spredte bildeler inn i folkemengden. Levegh ble drept da han ble kastet ut av bilen og hodeskallen hans ble knust av sammenstøtet. Det brennbare magnesiumkarosseriet på Mercedesen tok raskt fyr i ulykken, og kombinasjonen av brannen og de flyvende bildelene tok livet av 83 tilskuere og skadet over 100. Løpet fortsatte for å hindre at tilskuerne forlot området, noe som ville ha blokkert alle veiene for ambulansene.
Selv om Levegh ikke kunne redde seg selv kan han ha berget livet til den femdobbelte Formel 1-verdensmesteren Fangio, som hevdet at et handsignal fra Levegh om å slakke ned, bare et øyeblikk før han traff Macklins bil, var den bevisste advarselen som hadde reddet Fangio liv. Ulykken var en hovedårsak til holdningsendringene som skulle komme vedrørende akseptering av fare i motorsport, og et økende ønske om å gjøre banene sikrere for både førere og tilskuere.
Levegh er gravlagt på Père Lachaise-gravlunden i Paris.
21. serierunde i Tippeligaen 2012

21. serierunde i Tippeligaen 2012 ble innledet fredag 31. august 2012 klokken 19.00 med kampen mellom Vålerenga og Sandnes Ulf på Ullevaal Stadion.
Martynas Alekna

2016

Alekna kom på andreplass i diskos i det litauiske U18-mesterskapet i friidrett 2016, og han kom på sjuendeplass i det litauiske U20-mesterskapet. Han ble tatt ut til U18-landskamp mellom Litauen, Estland og Latvia i juli, der han kom på femteplass.

2017

Den 19. mai satte han personlig rekord med 1500 grams diskos, med 50,50 meter. Han vant diskos i det litauiske U20-mesterskapet i juli.

2018

Han vant Baltic Throwing Match i Rakvere (1750 g), og kom på sjetteplass i Bauhaus Juniorengala. I det litauiske U20-mesterskapet satte han personlig rekord med 1750 grams diskos, med 59,26 meter, og kom på andreplass. I U20-VM i friidrett 2018 kom han på tiendeplass, og han fikk bronse i det litauiske mesterskapet i friidrett, med ny personlig rekord på 54,00 meter.
Alladin

Alladin (også Ali Baba, 1001 Nights, Rainbow, Riptide, Joker og Jambore) er en type attraksjon som brukes i fornøyelsesparker.

Attraksjon

Den består av en gondol som er festet ytterst på en arm som svinger i en pendelbevegelse. Attraksjonen produseres av flere fabrikanter, bl.a. Zamperla. Liseberg hadde attraksjonen Rainbow fra 1993 til 2008. 15. juli 2008 skjedde en alvorlig ulykke der seks-sju personer ble alvorlig skadet og tjue ble lettere skadet.

Alladin i Norge

Alladin var en attraksjon i Tusenfryd fra 1996 til 2004, og sto ved inngangen til Morgan Kane City. Attraksjonen ble i 2004 erstattet med Roll-Over.
Alladin var en av de første attraksjonene fra produsenten A.R.M Rides. Attraksjonen var en nesten helt lik kopi av attraksjonen Rainbow fra produsenten Huss som oppfant attraksjonen på 1970-tallet.
Alladin hadde en kapasitet på 22 passasjerer på en tur. Attraksjonen var godt likt, men krevde mye vedlikehold. Attraksjonen ble i 2003 solgt til Lindströms tivoli.
Scrum

Scrum er et rammeverk for å utvikle informasjonssystemer. Det brukes i hovedsak til å utvikle programvarebaserte systemer og benyttes gjerne i kombinasjon med Extreme Programming (XP), men kan i prinsippet brukes til å håndtere alle slags oppgaver av en viss kompleksitet.
Scrum-prinsippet bygger på samarbeide innenfor team fra tre til ni medlemmer som bryter ned oppgaver til prosjekter som kan ferdigstilles innen gitte tidsrom, såkalte «sprint», som vanligvis strekker seg fra to uker til én måned. Metoden omfatter også daglige vurderings- og planlegningsmøter som ikke skal vare lenger enn ett kvarter.

Etymologi

Scrum, inspirert av et begrep i Rugby, ble formelt utviklet som prosjektmetodikk av Jeff Sutherland og Ken Schwaber og ble første gang presentert på  Object-Oriented Programming, Systems, Languages & Applications '95 (OOPSLA '95) i Austin. Begrepet ble først tatt i bruk av Hirotaka Takeuchi og Ikujiro Nonaka i forbindelse med produktutvikling i en artikkel i Harvard Business Review i  1986.
Brøðrasamkoman

Brøðrasamkoman (Brødremenigheten) er det nest største trossamfunnet på Færøyene etter Fólkakirkjan. Ved folketellingen i 2011 ble rundt 15 % av øyenes befolkning, 5 400 personer, regnet til Brøðrasamkoman, men ettersom forsamlingen ikke registrerer medlemmer, finnes ikke noe nøyaktig tall.
Brøðrasamkoman har røtter i den internasjonale kristne vekkelsesbevegelsen kjent som Plymouth Brethren som oppsto på De britiske øyer på begynnelsen av 1800-tallet. Til Færøyene spredde vekkelsen seg gjennom arbeidet til den skotske evangelisten William G. Sloan som var aktiv på Shetland, Orknøyene og Færøyene fra 1860-tallet. 
I 1879 bosatte Sloan seg på Færøyene og lot oppføre et forsamlingshus hvor han hadde regelmessige vekkelsesmøter. I løpet av 1880 lot de første av tilhengerne hans seg døpe, og 12. november 1880 da forsamlingen for første gang feiret nattverd regnes som brødreforsamlingens fødselsdag. 
Den nye forsamlingen møtte sterk motstand, blant annet holdt Fólkakirkjans sokneprest i Tórshavn en serie foredrag hvor han advarte mot Sloans virksomhet, likeså var den rekke leserbrev i avisene fra prester og andre lutheranere. Forsamlingen vokste likevel sakte men sikkert, og ble etterhvert spredt på alle øyene. I dag finnes det et 30-talls menigheter med egne forsamlingshus rundt om Færøyene.
Frelsesbudskapet står sentralt i Brøðrasamkomans forkynnelse. Brøðrasamkoman har ikke noen egne bekjennelsesskrifter, men holder Bibelen som den eneste autoritet. Menighetens lære regnes likevel å være i tråd med den apostoliske trosbekjennelse. Ettersom de praktiserer voksendåp med full neddykking i tråd med det baptistiske dåpssyn blir de på folkemunne på Færøyene ofte kalt «baptister» selv om de ikke har noen direkte forbindelse til baptismesamfunnene.
Forsamlingen er prinsipielt i mot enhver sentral organisasjon og medlemsregister. De har derfor ikke søkt om status som registrert trossamfunn, og har følgelig ikke vigselsrett. Det er en lekmannsbevegelse uten pastorer eller andre ansatte, og de forskjellige lokale forsamlingene er selvstendige.
Red (2008)

Handling

Avery Ludlow (Brian Cox) har en hund som heter Red, som han fikk i gave fra sin avdøde kone Mary til 50-årsdagen. En dag mann og hund sitter fredelig og fisker, blir Avery ranet av brødrene Danny (Noel Fisher) og Harold (Kyle Gallner)  McCormack og deres venn Pete (Shiloh Fernandez). Når det går opp for guttene at Avery bare har 20 dollar på seg, skyter Danny hunden Red uten grunn.
Avery klarer å oppspore guttene, og tar saken opp med deres fedre, Michael McCormack (Tom Sizemore) og Mr. Doust (Robert Englund) – men uten at noen tar ham alvorlig. Når også den lokale sheriffen velger å ignorere hele hendelsen, vokser det  gradvis frem en  besettelse – han vil gi guttene en lærepenge.
Firebird

Firebird, også kjent som FirebirdSQL, er en SQL-databasetjener med støtte for mange av egenskapene definert i ANSI SQL-92- og SQL-99-standardene. Den kjører på Linux, Microsoft Windows og flere forskjellige UNIX-plattformer. Firebird tilbyr god parallell behandling av forespørsler, høy ytelse, støtte for lagrede prosedyrer og utløsere. Den har blitt brukt i en rekke systemer siden den kom ut i 1981.
Firebird er lisensiert under en modifisert utgave av den åpne Mozilla-lisensen Interbase Public License. Firebird ble opprinnelig utviklet av programvareselskapet Borland, under navnet InterBase.
Det oppsto en stund en forvirring rundt navnet Firebird, da Mozilla Foundation i april 2003 bestemte seg for å omdøpe Firefox, som den gangen ble kalt Phoenix, til Firebird. Dette var opphavet til en del diskusjon rundt muligheten for navneforvirring mellom de to prosjektene, men etter at Mozilla Firebird ble omdøpt til Firefox i februar 2004, var ikke dette lenger et problem.
Polytonalitet

Polytonalitet er bruken av flere tonearter samtidig innen musikk. Når det er snakk om akkurat to tonearter samtidig, benytter en ofte betegnelsen bitonalitet. Et velkjent eksempel på dette finnes i balletten Petrusjka av Igor Stravinskij. I den andre delen blir det spilt en fanfare der førsteklarinetten spiller en melodi på tonene i en C-durakkord, mens andreklarinetten spiller den samme melodien på tonene i en F#-durakkord. Her låter det dissonerende, men polytonalitet kan i andre tilfelle også konsonere.
Bye Bye Blackbird

Bye Bye Blackbird er en sang fra 1926 med melodi av Ray Henderson og tekst av Mort Dixon. Gene Austins opptak fra 1926 er sangens første.
Tekstens mening er omdiskutert, og noen kommentatorer mener at sangen handler om en prostituert som slutter med sexhandel og reiser hjem til sin mor.
Sangen er blitt spilt inn av blant annet Johnny Mathis, Rod Stewart og Paul McCartney.
Zisis Vryzas

Landslaget

Han deltok i flere internasjonale turneringer for Hellas. Han ble europamester i fotball i 2004.
Instrumentalisme

I vitenskapsfilosofi innebærer instrumentalisme at man mener at det viktigste ikke er om en teori bygger på realistiske (sanne) eller urealistiske (falske) premisser. Det viktige er teoriens prediksjonskraft, altså om man kan få gode forutsigelser, at den kan si noe om framtida.
Instrumentalisme brukes blant annet mye i samfunnsøkonomi, der man i mange sammenhenger forutsetter optimerende individer, selv om dette på enkelttilfeller ikke alltid stemmer. Det viktigste er imidlertid ikke om dette alltid er sant, men at man kan komme med gode predikasjoner på hva som vil skje ved den og den hendelsen, og som oftest stemmer det.
I pedagogikken støter vi på begrepet instrumentalisme først og fremst hos Dewey. Menneskets tanker, kunnskaper og innsikt er ikke et gode i seg selv, men hjelpemidler eller instrumenter til å løse problemer i forbindelse med tilpasning og overleving i en usikker verden. Hensikten er ikke bare å forstå verden, men også å beherske den. Blikket er ikke vendt mot kunnskapen i seg selv, men mot det den skal brukes til. Kunnskapens verdi vurderes etter den nytteverdien den har.

Historie

De fleste astronomer i antikken og middelalderen, f. eks. Ptolemaios, begrenset seg bevisst til utelukkende å lage matematiske modeller av universet, fordi himmellegemene var så fjerne og opphøyde at sikker kunnskap om dem ikke kunne nås langs vitenskapens vei. Fenomenenes dypere årsaker var forbeholdt filosofene, der mange støttet seg til Platon eller Aristoteles.
Zaporizjzja kraftverk

Zaporizjzja kraftverk er et varmekraftverk i Ukraina. Det har en installert produksjonskapasitet på 3600 MW, fordelt på 7 turbiner. Dette er et av Øst-Europas største kraftverk målt etter effekt. Operatør er energiselskapet Dniproenergo.
Anlegget ble påbegynt omkring 1968 og stod ferdig i 1977. Brenselkilden er kull, naturgass og olje.
Poros av Pauravas

Poros (gresk: Πῶρος, Pôros) var en konge av Pauravas på 300-tallet f.Kr., et kongerike som strakte seg mellom elvene Hydaspes (Jhelum) og Akesines (Chenab) i den regionen som i dag er Punjab (delt mellom Pakistan og India). Poros er kjent kun fra greske kilder ved at han kjempet mot Aleksander den store i slaget ved Hydaspeselven i 326 f.Kr. Hans indiske navn er ikke kjent. Han led nederlag mot den greske hæren, men Aleksander skal ha blitt imponert over hans motstand, og ikke bare gjeninnsatte ham som satrap (guvernør) av det som hadde vært hans kongerike, men ga ham også herredømme over de landområder i nord som strakte seg til elven Hyphasis (Beas). Etter Aleksanders død i 323 f.Kr. ble Poros myrdet av Eudemos, en av Aleksanders hærførere, en gang mellom 321 og 315 f.Kr.
DEC Rainbow 100

DEC Rainbow 100 var en mikrodatamaskin som ble introdusert av Digital Equipment Corporation i 1982. Den hadde to skjermer – VT102 og VT220 – og doble  mikroprosessorer i form av en 4 Mhz Zilog Z80 og 4.81 MHz Intel 8088. Rainbow 100 var en datamaskin til tredobbel bruk: I VT100 modus hadde den interaksjon med DECs egen VAX, i 8-bit modus (Zilog Z80) kjørte den CP/M, og i 16-bit modus (Intel 8088) kjørte den CP/M-86 eller MS-DOS.
Fylkesvei 3686

Fylkesvei 3686 går mellom Rød og Auslandshaugen i Gjerstad kommune. Veien er 4,5 km lang.
Frem til 2019 hadde veien betegnelsen Fylkesvei 75.
Torbjørn Haug

Foreldre

Torbjørn Haug ble født den 26. august 1929 til foreldre handelsbetjent Aksel Haug og Åsta, f. Jakobsen, på Halsøya i Vefsn, vel en kilometer nord for Mosjøen ladested.

Karrière

Torbjørn Haug ble i 1952 ansatt ved Forretningsbankens avdeling i Mosjøen, som var blitt åpnet i 1945. Der ble han i 1966 banksjef, en stilling som han hadde frem til han i 1973 fortsatte som banksjef ved hovedkontoret i Trondheim.
Haug gikk i 1975 over til Nordlandsbanken, hvor han ble administrerende direktør frem til 1995. Han var blant annet drivkraften bak opprettelsen av bankens filial i Oslo.
I en toårig periode var Haug Den norske Bankforenings formann. Blant andre verv var Haug formann i Saga Petroleums bedriftsforsamling og styremedlem i Widerøes Flyveselskap.

Politikk

Torbjørn Haug var i Mosjøen aktiv kommunepolitiker for Høyre.
Oslo byleksikon

Oslo byleksikon er et leksikon som dekker Oslo og omegn. Leksikonet er utgitt på Kunnskapsforlaget. Målsettingen fra første utgave har vært at «Boka skal inneholde det en osloboer bør vite om den byen og den omegnen han jamlig ferdes i». 
Leksikonet kom ut første gang i 1938 og hadde geograf Aksel Arstal som redaktør. Annen utgave kom i 1966 med Carl Just som redaktør. Tredje utgave kom i 1987 i samarbeid med Oslo Byes Vel med Reidar Hanssen som redaktør og hadde 4700 artikler.
Fjerdeutgaven utgitt i 2000 inneholder 5600 artikler og hadde Knut Are Tvedt som redaktør. Leksikonet inneholder alle Oslos gater, veier, plasser, mange parker, torg, broer og kaier, samt alle byens skoler, kirker, kirkegårder, museer, sykehus, teatre og kinoer. Fjerdeutgaven hadde i november 2007 vært utsolgt siden starten av 2005 med et førsteopplag på 13 000 eksemplarer, før et nytt opplag kom.
Femte utgave kom ut i september 2010. Denne nye utvidede utgaven inneholder over 6000 artikler og «beskriver en by i støpeskjeen. Fjordbyen, Bjørvika-utbyggingen, nye anlegg på Bislett og Holmenkollen, Pilestredet park, Ringnes Park og Nydalen, museer og sykehus som flytter og bytter navn, en økende befolkning, et religiøst mangfold og en flerkulturell by».
Baseball under Sentralamerikanske og karibiske leker 2014

Baseball under Sentralamerikanske og karibiske leker 2014. Baseball var en av flere sporter i de tjueandre sentralamerikanske og karibiske leker som ble arrangert i Veracruz i Mexico i perioden 14. til 30. 2014. Det var tjueandre gangen som baseball var med i de sentralamerikanske og karibiske leker. Det var kun en turnering for menn, åtte lag deltok.
Fraværsdom

Fraværsdom, tidligere kalt uteblivelsesdom, er en dom avsagt i en rettssak hvor den saksøkte er fraværende, f.eks. ved manglende skriftlig tilsvar på stevningen eller manglende oppmøte i rettsmøte. Fraværsdom kan ikke avsies ved saksøkers fravær: resultatet blir da avvisning av saken.
For at fraværsdom kan avsies, må saksøker begjære det. I tillegg må saksøker kunne «gis medhold fullt ut eller i det vesentlige». Retten må altså gi en dom i saksøkers favør, bygget på saksøkers påstand, men ikke nødvendigvis 100 % i tråd med den. Blant annet er retten begrenset fra å dømme i strid med ufravikelige regler eller påstander som er «åpenbart uriktig». I tillegg kan ikke retten i saker hvor saksøker ikke har fri rådighet avsi dom uten selvstendig vurdere kravet, blant annet i saker om samvær med barn.
Retten til å kreve fraværsdom er et tydelig utslag av disposisjonsprinsippet i norsk rett, ettersom dommen kun bygger på saksøkers disposisjoner. Det kan også sees på som et virkemiddel for å få saksøkte i dialog. Disposisjonsprinsippet og perspektivet om dialog kan i slike tilfeller sies å veie tyngre enn prinsippet om materielt (innholdsmessig) riktige dommer.